### Resumé

Som led i den løbende opfølgning på budget fremlægges 1. kvartalsopfølgning for perioden januar til marts 2024. På driften forventes en overskridelse af rammen primært pga. udgifter til vintervedligehold og vejskred efter skybrud i februar. Der søges om anlægsbevilling på 13,7 mio. kr. som en delvis løsning af merudgifterne. Derudover forventes overført et merforbrug på 4,08 mio. kr. til 2025.

På anlæg forventes der overførsler til 2025 på 55,537 mio. kr. i udgift.

### Sagsfremstilling

Nedenstående tabel viser det forventede resultat for Teknisk Udvalgs drift fordelt på områder pr. 31. marts 2024.

![](data:image/png;base64...)
Figur 1: Tabel med forventet regnskab og forventede overførsler til 2025 på TU drift på hovedområder.

Den seneste våde vinter har forårsaget omfattende vejskred på flere veje i kommunen. De nødvendige reparationer forventes at koste ca. 13,7 mio. kr. Desuden har vi en negativ budgetoverførsel på 7,2 mio. kr. fra de foregående vintre. Derudover står vi over for yderligere udgifter til reparation af gadelys på ca. 1,1 mio. kr. og udskiftning af defekte julelys, hvilket vil koste ca. 0,5 mio. kr.

Disse uforudsete udgifter resulterer i en samlet merudgift på ca. 22,5 mio. kr. - under forudsætning af årets budget til vintervedligehold er tilstrækkeligt.

På sidste udvalgsmøde blev problematikken drøftet. Ud fra disse drøftelser foreslår forvaltningen følgende løsning:

1. Anlægsbevilling på 13,7 mio. kr. til vejskredsudgifterne, finansieret af
   * Teknisk Udvalgs pulje til infrastruktur
   * Økonomiudvalgets pulje til klimasikring og infrastruktur.
     (særskilt bevillingsskema under afsnit økonomi)
2. Anvendelse af restbeløb fra Kollektiv Trafik på 2 mio. kr. til at dække en del af udgifterne. Restbudgettet skyldes dels en tillægsbevilling i budgetforlig 2024, dels en gentænkning af den kollektive trafik og dels at omkostningsindeks for kollektiv trafik har udviklet sig i gunstig retning.
3. Intern besparelse på 1,25 mio. kr. fra Vejdriften, som er muliggjort ved bl.a. effektiviseringer og forventninger om færre omkostninger. F.eks. på pladser og graffiti.
4. Under Byfornyelse, [adresse] og Innovationsprojekter:
   * Stop af innovationsprojektet 'P-pladser med ladestandere', hvilket frigør 0,4 mio. kr.
5. Under Puljer:
   * Der er en rest på 0,320 mio. kr. fra sidste års proces med rum til velfærdsprioriteringer hvor der blev fundet løsninger for mere end nødvendigt. Det blev aftalt at overføre dem til løsning til Rum til Velfærdsprioritering i 2025, men indgår nu i stedet til denne udfordring.
   * Anvendelse af rest i innovationspuljen på 0,75 mio. kr. Der er pt. 1,1 mio. kr. som ikke er disponeret, men der er 2 sager på vej: Intelligent cykelfremme og elever som trafikeksperter i alt 0,350 mio. kr. Dertil er usikkerhed omkring innovationsmidler til Linje 11 A.

Såfremt alle ovenstående tiltag sættes i værk, vil der stadig være en overskridelse af rammen på 4,08 mio. kr. Merudgiften foreslås overført til 2025, hvor det kan indhentes enten ved en eventuel mild vinter, ved fortsat rest på kollektiv trafik efter gentænkning samt innovationspuljen.

Det bør nævnes at der også er en udfordring med færre parkeringsindtægter end budgetlagt i [adresse], som i 2024 løses ved en overførsel af restbudget i 2023.

Der flyttes 58 t.kr. fra Teknisk Udvalgs ramme - 19 t.kr. fra parkområdet under Teknisk Udvalg til ejendomsadministrationen under Økonomiudvalget for vedligeholdelse af udenomsarealer ved [adresse] 17 efter aftale med begge parter. 39 t.kr. vedr. ekstra rengøring på Materielgården.

#### Anlæg

![](data:image/png;base64...)
Figur 2: Forventet regnskab og forventet overførsel på anlæg

Af et samlet nettobudget på 276,015 mio. kr. inkl. overførsler fra 2023, forventes der overført 55,537 mio. kr. i udgifter og 0 mio. kr. i indtægter til 2025.

De forventede udgiftsoverførsler til 2025 vedrører i overskrifter:

* 5,9 mio. kr. - Byggemodning
* 23,1 mio. kr. - Byudvikling, By- & Områdefornyelse
* 26,5 mio. kr. - Veje og stier

Den forventede anlægsoverførsel bør ses i lyset af, at ca. 44 % af det korrigerede budget består af overførsler, fremrykninger og tillægsbevillinger.

Af større enkelte overførsler kan nævnes:

* "Betonelementbyggerier 4 skoler" - 12,8 mio. kr. - Omfang af renovering er større end forventet - har krævet flere undersøgelser før arbejde kunne igangsættes, og dermed forsinket proces.
* "Vedligehold Kirkebakkeskolen, [adresse] og halgulve" - 7 mio. kr. - budget afsat ifm. budgetforlig - udføres i 2024/2025.
* "Forbindelse Vest om Åbjørn Brandt" - 4,3 mio. kr. - afventer slutregning og voldgiftssag.
* "Havnerute - Ørstedsgade til [adresse]" - 7,7 mio. kr. - delprojekter vedr. havneruten samlet i én sag - projekt udføres i 2024-2026.
* "[adresse]" - 3,0 mio. kr. - afventer det endelige anlægsprojekt, og
* "4 sporet bro, [adresse]" - 4,0 mio. kr. - Projekt udføres af BaneDanmark.

De enkelte anlægsprojekter ses i bilaget "TU Anlæg - Odeline Simonsen", hvor ændringer af rådighedsbeløb fremgår. Der er ligeledes et bilag "TU Anlæg - Anlægsbevilling", hvor ændringer af de enkelte anlægsbevillinger fremgår. Disse vil indgå i den videre behandling i Økonomiudvalget og Byrådet.

#### Høring

Centralt Budget bemærker, at der ikke forventes rammeoverholdelse på driften i 2024, og at det i den forbindelse kalder på politiske prioriteringer for at opnå rammeoverholdelse jf. Byrådets vedtagne økonomistyringsprincipper.

### Økonomi

![](data:image/png;base64...)

![](data:image/png;base64...)

#### Opsummering af de bevillingsmæssige konsekvenser

Sagen medfører, at der gives anlægsbevilling og afsættes rådighedsbeløb på 13,7 mio. kr. i 2024 til at reparere diverse veje efter skybrud. Udgiften finansieres dels af anlægspulje under Teknisk Udvalg til infrastruktur, hvor der resterer 7,249 mio. kr. i 2024. Herudover foreslås finansiering fra pulje til Byudvikling, klimasikring, omfartsvej og infrastruktur, som ligger under Økonomiudvalget.

### Klima og resiliensvurdering

Ingen bemærkninger.

### Sagens videre forløb

Sagen indgår i den samlede sag for 1. kvartalsopfølgning til Økonomiudvalget og Byrådet.

### Indstilling Teknik- og Miljødirektøren indstiller,

**at** 1. kvartalsopfølgning for drift og anlæg godkendes, og

**at** de bevillingsmæssige konsekvenser i afsnit økonomi godkendes, således der tildeles anlægsbevilling til vejskredsudgifter.

### Beslutning

Godkendt.